**Sak 3 Uttalelser**

**Styret innstiller på følgende uttalelse:**

**La ungdom være ungdom!**

Frigjøring er en viktig del av ungdomstiden. For å mestre eget liv og forberede seg til voksenlivet, må ungdom lære seg å kunne stå på egne ben. De fleste ungdommer løsriver seg fra sine foresatte etterhvert som de blir eldre.

Dessverre er dette ofte ikke tilfelle for ungdom med funksjonsnedsettelser og kronisk sykdom. Mange er helt avhengig av familien på en måte annen ungdom ikke er. Når man ikke får den assistansen, helsehjelpen og spesialpedagogiske oppfølgingen man trenger, må foreldre og søsken stille opp. Ofte må foresatte kjempe med nebb og klør for rettighetene ungdom har krav på, og koordinere tjenester som ikke snakker sammen. Dermed er man ofte ikke klar til å stå på egne bein i overgangen til voksenlivet. Det er ikke holdbart!

Mange ungdommer med funksjonsnedsettelser og kronisk sykdom opplever at de ikke er godt nok rustet til å styre sine egne liv, på linje med andre unge. Det er vanskelig å bli en selvstendig voksenperson om man gjennom oppveksten blir stilt lave forventninger til, ikke får det tilbudet man skal ha, og myndighetene kun henvender seg til dine foresatte. Ungdom vet selv hvor skoen trykker, og har rett til å bli hørt. Det gjelder også i tjenester og tilbud som gis til pårørende. FN-konvensjonen om funksjonshemmedes rettigheter (CRPD) er tydelig: «Ingenting om oss, uten oss!»

Unge funksjonshemmede forventer at regjeringens Likeverdsreform leverer konkrete tiltak som bidrar til at ungdom med funksjonsnedsettelser og kronisk sykdom kan leve selvstendige liv. Samtidig må pårørende få nødvendig oppfølging og støtte. Man skal ikke være avhengig av en løvemamma for å få sine rettigheter.

Det er på tide å la ungdom være ungdom.

Unge funksjonshemmede mener at:

* Likeverdsreformen må levere konkrete tiltak som bidrar til at ungdom med funksjonsnedsettelser og kronisk sykdom kan leve selvstendige liv, uten å være avhengig av foresatte eller søsken til assistanse, helsehjelp, eller viktige tjenester.
* Ungdom med funksjonsnedsettelser bør bli hørt i alle tjenester som gis til pårørende, og gradvis få mer ansvar etterhvert som de modnes.
* Avlastningstilbud bør formes etter ungdoms egne behov og ønsker, og må ikke være en oppbevaringsplass for ungdom med funksjonsnedsettelser og kronisk sykdom
* Det bør innføres en statlig koordinatortjeneste med tid, myndighet og kompetanse til å koordinere tjenester. Koordinator må legge vekt på ungdoms egne ønsker.
* Det må innføres en egen lov eller forskrift om samarbeid i offentlig sektor, med utgangspunkt i skissen fra 0–24-samarbeidet.
* Alle pårørende bør få tilbud om kurs og informasjon om rettigheter.
* Ungdom med funksjonsnedsettelser må få flere mestringstilbud og informasjon om egne rettigheter.